સેક્સુઅલ હરેસમેન્ટના કિસ્સાઓ અધિકારી વ્યક્તિ અને તેના હાથ નીચેની વ્યક્તિઓ વચ્ચે થવાની શક્યતા વધુ રહે છે. કારણ કે તેમાં લેવડદેવડની શક્યતા હોય છે. જો તમે સ્ત્રીને ફક્ત શરીર તરીકે જ ન જોતાં હો તો સામી સ્ત્રીને પણ તે સમજાતું હોય છે. સ્ત્રીને કોમ્પ્લીમેન્ટ્સ સામે વાંધો નથી હોતો પણ તેની પાછળના ભાવ સાથે વાંધો હોય છે. બીજું ઓફિસના વાતાવરણમાં અંગત ટિકા ટિપ્પણીઓ કે સંબંધો ન બાંધવામાં આવે તો જ સારું. અને તે ત્યારે જ શક્ય બને જ્યારે સામી દરેક વ્યક્તિનો આદર જાળવવાની શિસ્ત પાળવામાં આવે. જો કે એનો અર્થ એ નથી કે તમે મૈત્રીભાવ ન રાખો પણ એક વ્યક્તિ બીજી વ્યક્તિ સાથે રાખે તેવી મૈત્રી આવકાર્ય છે. તેમાં કોઈ સમસ્યાઓ ઊભી નથી થતી. સેક્સુઅલ હરેસમેન્ટ ઓફિસ સિવાય કોલેજ કે શાળામાં થતું હોય છે. જ્યાં પ્રોફેસર કે શિક્ષક ગભરું વિદ્યાર્થિનીઓનો લાભ લેતા હોય છે. દરેક સ્ત્રી મેળવવા માટે કે ભોગવવા માટે નથી હોતી તે સમજ કેળવેલી હોય તો પણ સમસ્યા વધતી નથી.